Dynamo Kiev gjorde AaB en stor tjeneste og sendte nordjyderne videre til trods for et 0-2-nederlag i Portugal.

AaB formåede ikke selv at gøre det nødvendige, men nordjyderne er alligevel videre til forårets 1/16-finaler i Europa League. Til trods for torsdagens nederlag på 0-2 ude til Rio Ave, så slutter AaB som toer i gruppe J. Træner Kent Nielsen og hans spillere kan sende en stor tak til Dynamo Kiev, der på udebane slog danskernes direkte konkurrenter til gruppens andenplads Steaua Bukarest med 2-0. Det danske mesterhold virkede fra start nervøse mod Rio Ave og var sandsynligvis præget af kampens betydning. Spillet frem ad banen var usammenhængende, og der var ikke meget, der lykkedes for nordjyderne. Efter et kvarter var AaB'erne alligevel tæt på at tage føringen på et kontra-angreb. Andreas Bruhn kom fri og spillede på tværs til Thomas Enevoldsen, der listede bolden forbi portugisernes målmand. Desværre for nordjyderne savnede afslutningen fart, og bolden blev reddet på målstregen af Tiago Pinto. i AaB-forsvaret var der kampen igennem store blottelser, men det lykkedes målmand Nicolai Larsen med et par mirakelredninger at holde Rio Ave-spillerne fra scoring i en time. Yonathan Del Valle bragte hjemmeholdet foran på et pragtmål, da han fra en spids vinkel lagde bolden i en bue hen over Nicolai Larsen. 10 minutter før slutfløjt cementerede venezuelaneren den portugisiske sejr med sin anden scoring. Til alt held for AaB havde Dynamo Kiev på udebane bragt sig foran med 1-0, og derfor fik nederlaget ikke nogen betydning. Ukrainerne endte med at vinde 2-0 på et mål i overtiden. Kiev vandt gruppe J med 15 point foran AaB med ni. Steaua Bukarest endte på syv point. Rio Ave fik blot fire point.